**Nintendo Switch** on seitsmes kodune videomängukonsool Nintendolt, Wii U järeltulija.

Nintendo tutvustas uut konsooli 2016. aasta oktoobris ja turule jõudis seade 3. märtsil 2017. Nintendo sõnul on Switch hübriidkonsool, mis on mõeldud peamiselt kodus kasutamiseks, kus konsooli põhiseade on ühendatud televiisoriga dokkimisjaama kaudu. Alternatiivselt on võimalik seadet kasutada ilma dokita puutetundliku LCD-ekraani abil. Nintendo Switchi juhtimiseks on Joy-Coni juhtmeta mängukontrollerid, millel on nupud, juhtkang, liikumissensor ja värintagasiside. Joy-Coni mängukontrollereid saab ühendada Switchi põhiseadmega, et kasutada seadet käes hoitava konsoolina. Joy-Coni kontrollereid saab hoida spetsiaalses hoidikus, kuhu lisatuna moodustavad need tavapärase mängupuldi, või siis kasutada eraldi erinevate lokaalsete mitme mängijaga mängude jaoks, mis sarnaneb Wii Remote'iga. Switchi tarkvara võimaldab internetiühenduse abil mängida mitme mängijaga mänge internetis, aga ka lokaalselt teiste Switchi konsoolidega *ad hoc*-võrgu vahendusel. Switchi mänge on võimalik hankida nii digitaalselt Nintendo mängupoest kui ka füüsilistelt välkmäluga mängukaartidelt, millel erinevalt varasematest Nintendo mängukonsoolidest puuduvad regioonilukud.

Nintendo Switch pihukonsoolina

Riistvara
---------

Nintendo Switch on hübriidkonsool, mis koosneb Switchi konsoolist, Switchi dokist ja Joy-Coni kontrolleritest. Kuigi tegu on hübriidkonsooliga, siis Reggie Fils-Aimé sõnul on Switch "kodune mängukonsool, mida on võimalik endaga kaasa võtta". Nintendo kavade järgi peaks olema Wii U tootmine täielikult asendatud Nintendo Switchi poolt 31. jaanuariks 2017.

Nintendo Switchi dokk
### Konsool ja dokk

Switchi põhiseadmeks on konsool, millel on akutoitega tahvelarvutilaadne 6,2-tolline ekraan. Seadme mõõtmed on 23,9 × 102 × 1,4 sentimeetrit ja kaal on 297 grammi. Ekraan toetab kümmet mahtuvustajuri punkti koos värintagasisidega, mis on toodetud Immersion Corporationi poolt. LCD-ekraan toetab resolutsiooni kuni 720p (1280×720 pikslit). Konsoolil on 3,5 mm kuularipesa, stereokõlarid, USB-C-port aku laadimiseks ja tagaküljel tugijalg. Lisaks on avad mängukaartide vastuvõtmiseks ja MicroSD välismälu kaardi jaoks. Konsooli külgedel on rööpad, kuhu Joy-Con kontrollereid saab libistamise teel kinnitada. Ekraani heleduse kontrollimiseks on konsooli esiküljel valgussensor.

Konsooli on võimalik ühendada dokiga koos või ilma kontrolleriteta. Dokk võimaldab seadet laadida ja ühendada teleriga HDMI-liidese abil. Dokil on üks USB 3.0 ja kaks USB 2.0 pesa. Kui konsool on dokitud, võimaldab seade resolutsiooni kuni 1080p ja maksimaalset kaadrisagedust 60 kaadrit sekundis. Maksimaalne resolutsioon on määratud mängude tarkvara piirangute poolt. Näiteks Switchil olev mäng "The Legend of Zelda: Breath of the Wild" töötab maksimaalse resolutsiooniga 900p ja 30 kaadrit sekundis, kui konsool on dokitud. Doki mõõtmed on 17,3 × 10,4 × 5,4 sentimeetrit ja see kaalub 327 grammi.

Kontrollerid Joy-Con L ja Joy-Con R
### Joy-Con

Nintendo Switchiga tulevad kaasa Joy-Con mängukontrollerid Joy-Con L ja Joy Con R. Kontrollereid on võimalik konsooli küljes olevate rööbaste abil ühendada või eemaldada. Kui kontrollerid pole konsooliga ühendatud, saab neist mõlemat kasutada üks mängija korraga või kaks mängijat eraldi. Samuti saab kontrollerid ühendada hoidikuga, et emuleerida tavapärast mängukontrollerit. Üks Switchi mängukonsool toetab kuni kaheksat Joy-Coni kontrolleri ühendust. Ka on võimalik Joy-Coni kontrolleritele ühendada käepaelad, kui need pole konsooliga ühendatud, et oleks turvalisem kasutada.

Kõikidel Joy-Con kontrolleritel on neli eesmist nuppu (Joy-Con R märgistatud Nintendo nimemärk ABXY nuppudega ja Joy-Con L märgistatud suunanuppudega), analoog-juhtkang, mida on võimalik alla vajutades kasutada viienda nupuna, pluss või miinus sümboliga nupud ja kaks päästiknuppu. Kontrolleri rööbastes on kaks lisanuppu (SL- ja SR-nupp), mis töötavad sarnaselt vasak- ja parempoolsete õlanuppudega, kui kontrollerit hoida horisontaalselt. Mõlemas Joy-Con kontrolleris on akselomeeter ja güroskoop, et tagada liikumiskontroll. Joy-Con R kontrolleril on lisaks infrapuna-sügavussensor, mida kasutatakse objektide ja liikumisžestide tuvastamiseks, ning NFC-luger, mille abil saab lugeda Nintendo Amiibosid. Lisaks on kontrolleritel värintagasiside HD Rumble, mis on suuteline genereerima kompimise tagasisidet.

Joy-Coni kontrollereid on võimalik soetada erinevates värvides Nintendo Switch komplektist või eraldi ostes. Lisaks tavapärasele sinakashallile värvile on võimalik osta neoonpunases ja -sinises värvis kontrollereid ning 2017. aasta keskel peaks Nintendo tooma turule neoonkollast värvi kontrolleri.

### Tehnilised kirjeldused

Nintendo Switch kasutab Tegra tootepere süsteemikiibil lahendust, mis töötati välja koostöös Nvidiaga. Eelavaldatud aruannete põhjal, mida küll Nintendo ega Nvidia pole kinnitanud, peaks kiibil olema Nvidia Tegra X1, 4 ARM Cortex-A57 protsessori tuuma ja 4 ARM Cortex-A53 protsessori tuumaga koos 256 Maxwellil põhineval CUDA GPU tuumal. DigitalFoundry on kinnitanud, et protsessori tuumad töötavad kiirusel 1,020 GHz ja GPU tuumad töötavad 768 MHz ja 307,2 MHz, olenevalt sellest, kas konsool on dokitud või mitte. Lisaks on kasutusel 4 GB LPDDR4-mälu.

Switchil on 802.11ac traadita ühendus, mis on ühilduv 802.11 a/b/g/n/ac režiimidega. Kuni kaheksa Switchi konsooli saavad üksteisega suhelda ad hoc võrgu abil, et mängida lokaalseid mitme mängijaga mänge, ja mitmed mängijad saavad mängida iga ühendatud seadme tagant. Seade kasutab Bluetooth 4.1 traadita ühenduseks seadme ja kontrollerite vahel.

Konsooli toidab peamiselt kaasaskantavas režiimis mitteeemaldatav 4310 mAh ja 3,7 V liitiumioonaku. Aku peaks olema suuteline hinnanguliselt toitma seadet 2,5–6,5 tundi sõltuvalt sellest, millist tarkvara kasutatakse. Näiteks mäng "The Legend of Zelda: Breath of the Wild" võimaldab konsooli kasutada ligikaudu 3 tundi. Akut on võimalik laadida kas doki või konsoolil oleva USB-C pesa kaudu. Ligikaudne laadimisaeg, kui seade on puheolekus, on umbes 3 tundi. Nintendo pakub võimalust vahetada akut klienditeeninduses. Igal Joy-Con kontrolleril on sisseehitatud 525 mAh 3,7 V liitiumioonaku, mis peavad hinnanguliselt vastu 20 tundi. Neid akusid laetakse automaatselt, kui need on ühendatud konsooliga ja konsooli akut laetakse. Lisaks on võimalik osta eraldi Joy-Coni kontrollerihoidik, millel on USB-C pesa eraldi laadimise jaoks.

Switch sisaldab 32 GB sisemälu, mida saab laiendada kuni 2 TB, kasutades microSD-, microSDHC- või microSDXC-kaarti. Kui microSD-kaart on kasutusel, siis salvestatakse ainult mängu salvestamise andmed sisemälule, jättes andmed, mida saab uuesti omandada, microSD-kaardile. Mängu salvestamise andmed salvestatakse alati konsoolile, sõltumata sellest, kas kasutusel on füüsiline mängukaart või allalaaditud eksemplar.

Switchi konsoolil on 3,5 mm kuularipesa, kuid see ei toeta Bluetoothi juhtmeta kõrvaklappide kasutamist.

Tarkvara
--------

Switchi kasutajaliides pakub plaatidel põhinevat ligipääsu mängudele, mis on olemas kas mängukaardi pesas või salvestatud seadmele. Veel on kiirpääsunupud Nintendo uudistevoo, e-poe ja fotoalbumi jaoks, kuhu on salvestatud mängimise ajal tehtud mängupildid. Üks konsool toetab kuni kaheksat kasutajaprofiili, millest igaüks võib olla seotud Nintendo konto kasutaja IDga. Profiilid on esindatud kas eeltehtud avatari või Mii poolt. Mii looja on integreeritud süsteemi ja võrreldes vana süsteemiga võimaldab rohkem värvivalikuid ja muid muutmise valikuid, näiteks juuksestiili muutmist.

Nintendo Switchil on ka turvalisuse kampaania, mis premeerib esimest kasutajat, kes on suuteline leidma ja tuvastama probleeme privaatsusega, piraatlusega, petmisega või muude probleemidega, kuni 20 000 dollariga.

### Võrguteenused

Nintendo Switch võimaldab võrgupõhist mitme mängijaga mängude mängimist, allalaadimist, ostmist, võrgufuajee teenust ja häälvestlust. Erinevalt eelmistest Nintendo konsoolidest nõuab Nintendo Switch tasulist liikmemaksu ligipääsuks võrgupõhistele mitme mängijaga mängudele, fuajeedele ja häälvestlusele. Nintendol on plaanis teha erinevaid pakkumisi oma tasulistele liikmetele nagu näiteks tasuta juurdepääs valitud Virtuaal konsooli tiitlitele NES või SNES konsoolidelt igal kuul. Need tiitlid pole aga igavesed ja lõpmatuks kasutamiseks on vaja osta kasutusõigus peale antud kuud. Tasuline teenus peaks tulema välja 2017. aasta lõpuks. Kuni sinnani pakub Nintendo tasuta katsetamise perioodil võimalust mitme mängijaga mängude mängimiseks konsoolil. Konsooli võrguteenus oli alguses saadaval ainult teatud riikides, kuid nüüdseks, pärast Switchi turuletulemist, on teenus laienenud teistesse riikidesse.

### Meedia toetus

Turule tulemise ajal oli Switchi konsoolil veel vähe multimeedia rakendusi (nt olid veebibrauser ja video voogesitus). Nintendo pole välistanud veebibrauseri ja teiste rakenduste pakkumist tulevikus. Fils-Aimé on öelnud, et nad on arutavad Netflixiga, Huluga ja Amazoniga sellise toe loomist. Vaatamata veebibrauseri olemasolule kasutab Switchi UI NetFrontil põhinevat infrastruktuuri, mis võimaldab süsteemimenüüdel toetada brauseri funktsioone, näiteks Wi-Fi-levialaga autentimist. Selle põhjal leiti ka Switchis turvaaukude komplekt Trident, mille abil on võimalik kaaperdada konsool koodi käivitustega brauserist.

Mängud
------

### Turustamine

Switchi mänge on võimalik hankida jaemüügist või digitaalselt Nintendo e-poe kaudu. Jaemüügis müüdavad mängud on salvestatud patenditud mängukaartidele, mis on disainilt sarnased Nintendo DS ja 3DS mängukaartidega. Kaartide väiksuse tõttu katab Nintendo iga mängukaardi denatooniumbensoaadiga, et vältida nooremate mängijate hulgas kogemata mängukaartide söömist.

Viited
------

1. ↑  Kohler, Chris. "Nintendo's Boss Promises the Switch Won't Have the NES Classic's Supply Issues". *WIRED* (Ameerika inglise). Vaadatud 28.04.2017.
2. ↑  "Nintendo: Switch is a home gaming system 'first and foremost'". *Polygon*. 20. oktoober 2016. Vaadatud 28.04.2017.
3. ↑  "Wii U production is dead in Japan, long live the Wii U". *Destructoid* (inglise). Originaali arhiivikoopia seisuga 2.02.2017. Vaadatud 28.04.2017.
4. 1 2  "One day later, additional Nintendo Switch details dribble out". *Ars Technica* (Ameerika inglise). Vaadatud 28.04.2017.
5. 1 2 3 4 5  "Nintendo Switch has 32 GB storage, 720p touchscreen (update)". *Polygon*. 13. jaanuar 2017. Vaadatud 28.04.2017.
6. ↑  Dornbush, Jonathon (13. jaanuar 2017). "Nintendo Switch Touchscreen Technology Powered by Immersion Corporation". *IGN* (Ameerika inglise). Vaadatud 28.04.2017.
7. ↑  Reynolds, Matthew (13. aprill 2017). "Nintendo Switch games list, 2017 release dates and everything we know about the hardware". *Eurogamer* (inglise). Vaadatud 28.04.2017.
8. ↑  "This is what the Nintendo Switch looks like". *Polygon*. 20. oktoober 2016. Vaadatud 28.04.2017.
9. 1 2  "'Switch' is Nintendo's next game console". *Engadget*. Vaadatud 28.04.2017.
10. 1 2 3  Skrebels, Joe (27. jaanuar 2017). "Nintendo Switch: More Specs and UI Detailed". *IGN* (Ameerika inglise). Vaadatud 28.04.2017.
11. ↑  Goldfarb, Andrew (17. jaanuar 2017). "Nintendo Explains Differences Between Switch, Wii U Versions of Zelda: Breath of the Wild". *IGN* (Ameerika inglise). Vaadatud 28.04.2017.
12. ↑  Yin-Poole, Wesley (13. jaanuar 2017). "A pair of Nintendo Switch Joy-con controllers costs £75". *Eurogamer* (inglise). Vaadatud 28.04.2017.
13. ↑  Kumparak, Greg. "Everything we suddenly know about Nintendo's crazy new console, the Switch". *TechCrunch* (inglise). Vaadatud 28.04.2017.
14. ↑  "Nintendo Switch Joy-Con controller does some amazing things". *Polygon*. 12. jaanuar 2017. Vaadatud 28.04.2017.
15. ↑  Rad, Chloi (20. oktoober 2016). "Nintendo Confirms Amiibo Support for Nintendo Switch, Clarifies Additional Features". *IGN* (Ameerika inglise). Vaadatud 28.04.2017.
16. ↑  "Nintendo's HD Rumble will be the best unused Switch feature of 2017". *Engadget*. Vaadatud 28.04.2017.
17. ↑  "Nintendo introduces new neon yellow Joy-Con color and controller battery pack". *The Verge*. 12. aprill 2017. Vaadatud 28.04.2017.
18. 1 2 3 4  "Nintendo Switch: Wireless LAN support, battery replacement, other specs outlined". *VG247.com*. Vaadatud 28.04.2017.
19. ↑  "Nintendo Switch Uses a Standard Tegra X1 Processor". *PCMAG* (inglise). Vaadatud 28.04.2017.
20. ↑  Leadbetter, Richard (25. veebruar 2017). "New performance mode boosts Switch mobile clocks by 25 per cent". *Eurogamer* (inglise). Vaadatud 28.04.2017.
21. ↑  "Nintendo Switch Teardown – iFixit". *www.ifixit.com* (inglise). Vaadatud 28.04.2017.
22. ↑  Smith, Ryan. "Nintendo Switch Hardware Launch Details – 32GB w/Expandable Storage, 6.2" 720p Screen, 2.5 to 6.5 Hour Battery Life". Vaadatud 28.04.2017.
23. ↑  "Nintendo Switch has a 720p screen, 32 GB of storage, and expandable storage via microSDXC cards". *Shacknews* (inglise). Vaadatud 28.04.2017.
24. ↑  Phillips, Tom (16. jaanuar 2017). "Nintendo Switch's bundled Joy-Con grip doesn't charge controllers". *Eurogamer* (inglise). Vaadatud 28.04.2017.
25. ↑  "[Update] Nintendo Switch Supports Micro SDXC Memory Cards Up To 2TB". *Game Informer* (inglise). Vaadatud 28.04.2017.
26. 1 2  Schreier, Jason. "Nintendo Answers (And Avoids) Our Switch Questions". *Kotaku* (Ameerika inglise). Vaadatud 28.04.2017.
27. ↑  "Bluetooth wireless headphones will not work with the Nintendo Switch". *Polygon*. 2. märts 2017. Vaadatud 28.04.2017.
28. ↑  "Nintendo Switch's Mii editor gets colorful". *Polygon*. 23. veebruar 2017. Vaadatud 28.04.2017.
29. ↑  Phillips, Tom (12. aprill 2017). "Nintendo posts $20k bounty for info on Switch security vulnerabilities". *Eurogamer* (inglise). Vaadatud 28.04.2017.
30. ↑  "Nintendo's Fils-Aime: The Switch won't oust the 3DS". *CNET* (inglise). Vaadatud 28.04.2017.
31. ↑  "Nintendo Switch online multiplayer won't be free". *Engadget*. Vaadatud 28.04.2017.
32. ↑  "Nintendo Switch Online Service – here's everything we know about it so far". *VG247.com*. Vaadatud 28.04.2017.
33. ↑  "The Nintendo Switch has a secret browser, but you can't use it for much". *The Verge*. 2. märts 2017. Vaadatud 28.04.2017.
34. ↑  "Nintendo's U.S. chief responds to our biggest gripes about the company's new console". *Washington Post*. Vaadatud 28.04.2017.
35. ↑  "Nintendo Switch ships with unpatched 6-month-old WebKit vulnerabilities". *Ars Technica* (Ameerika inglise). Vaadatud 28.04.2017.
36. ↑  Kerr, Chris. "Nintendo confirms Switch cartridges taste terrible, aren't food" (inglise). Vaadatud 28.04.2017.